Document ID: 31989R3620

*****
ΚΑΝΟΝΙΣΜΟΣ (ΕΟΚ) αριθ. 3620/89 ΤΗΣ ΕΠΙΤΡΟΠΗΣ
της 1ης Δεκεμβρίου 1989
για τα μεταβατικά μέτρα που αφορούν τη μη είσπραξη της μεταβλητής πριμοδότησης στη σφαγή για το πρόβειο και αίγειο κρέας που εξάγεται από την Κοινότητα
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 3013/89 της 25ης Σεπτεμβρίου 1989 για την κοινή οργάνωση της αγοράς του τομέα του πρόβειου και αιγείου κρέατος (1), και ιδίως το άρθρο 34,
Εκτιμώντας:
ότι το άρθρο 24 παράγραφος 5 του κανονισμού (ΕΟΚ) αριθ. 3013/89 προβλέπει ότι ένα ποσό ίσο προς τη μεταβλητή πριμοδότηση στη σφαγή προβάτων βαρύνει τα προϊόντα που αναφέρει το άρθρο 1 του εν λόγω κανονισμού, εφόσον τα προϊόντα αυτά εξέρχονται από την επικράτεια του σχετικού κράτους μέλους·
ότι έχει διαπιστωθεί ότι η διάταξη αυτή θα μπορούσε να προκαλέσει σημαντικές δυσκολίες στην εξαγωγή των εν λόγω προϊόντων από την Κοινότητα· ότι φαίνεται ότι είναι απαραίτητο να προβλεφθεί μεταβατικά να συνεχίσει να μην εισπράτεται η μεταβλητή πριμοδότηση στη σφαγή για τα προϊόντα πρόβειου κρέατος που εξάγονται από την Κοινότητα·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Προβάτων και Αιγών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Σε αντίθεση με όσα ορίζει το άρθρο 24 παράγραφος 5 του κανονισμού (ΕΟΚ) αριθ. 3013/89, το ποσό που αναφέρεται σε αυτό δεν βαρύνει τις εξαγωγές των εν λόγω προϊόντων από την Κοινότητα.
2. Για τα προϊόντα που αναφέρονται στην παράγραφο 1, η εγγύηση που αναφέρει το άρθρο 4 παράγραφος 2 του κανονισμού (ΕΟΚ) αριθ. 2661/80 αποδεσμεύεται με την προσκόμιση αποδείξεως ότι τα εν λόγω προϊόντα έχουν διατεθεί στην αγορά μιας τρίτης χώρας.
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται από την 1η Ιανουαρίου 1990 έως 31 Δεκεμβρίου 1992.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 1 Δεκεμβρίου 1989.

Labels: 17
6